Sakemanne in hof oor SOE-omkopery(Argieffoto) Twee sakemanne van Limpopo het Dinsdag in die Mankweng-landdroshof buite Polokwane op aanklagte van korrupsie verskyn nadat hulle na bewering probeer het om ’n ondersoeker van die spesiale ondersoekeenheid (SOE) om te koop. Jack Maake (44) en Matome Prince Mathole (34) is in November verlede jaar deur die Valke in hegtenis geneem nadat hulle glo die ondersoeker met R300 000 probeer omkoop het om ŉ gedeelte van ŉ verslag uit te sluit wat aanbeveel het dat hul maatskappy strafregtelik weens korrupsie aangekla moet word. Mashudu Malabi-Dzhangi, provinsiale woordvoerder van die Nasionale Vervolgingsgesag (NVG), sê Maake en Mathole het glo boonop die ondersoeker gevra om die bedrag wat terugbetaal moes word, te verminder. Dít nadat daar in die SOE-verslag bevind is dat die maatskappy, ’n diensverskaffer aan die Mopani-munisipaliteit, R3 miljoen moet terugbetaal en strafregtelik vervolg moet word vir ŉ tender wat nooit gelewer is nie hoewel die nodige dokumente by die munisipaliteit ingedien is vir betalings. Die beskuldigdes is op borgtog van R50 000 vrygelaat en sal na verwagting weer op 15 Maart in die hof verskyn. Die saak is egter na die provinsie se handelshof oorgeplaas.